Diari Oficial de la Generalitat Valenciana


Sumari del DOGV 4343, del 25-09-2002 (2002/9830)

ORDE de 22 d'agost de 2002, de la Conselleria de Cultura i Educació, per la qual es crea una Secció d'Educació Secundària Obligatòria a l'Alcúdia de Crespins.
--------------------------------------------------------------------------------------------------------------------------------------------------------------

### Dades del document

Número de DOGV
:   4343

Data del DOGV
:   25-09-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/9830


Data del document
:   22-08-2002

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * Nucia, la
    * centre d'ensenyament
    * ensenyament públic

ORDE de 22 d'agost de 2002, de la Conselleria de Cultura i Educació, per la qual es crea una Secció d'Educació Secundària Obligatòria a l'Alcúdia de Crespins. [2002/F9830]
  
Els estudis de planificació educativa, efectuats per la Conselleria de Cultura i Educació, van considerar necessari crear a l'Alcúdia de Crespins un nou centre per a impartir les ensenyances d'Educació Secundària establides en la Llei Orgànica 1/1990, d'Ordenació General del Sistema Educatiu. El centre de secundària previst es va configurar amb huit unitats d'Educació Secundària Obligatòria.
  
La disposició addicional octava del Reglament Orgànic i Funcional dels Instituts d'Educació Secundària, aprovat pel Decret 234/1997, de 2 de setembre, del Govern Valencià (DOGV de 08.09.1997), configura les seccions d'Educació Secundària Obligatòria com a centres dependents d'un institut d'Educació Secundària i faculta la Conselleria de Cultura i Educació per a la creació i supressió d'estos centres.
  
L'Orde de 31 de juliol de 1998, de la Conselleria de Cultura, Educació i Ciència, publicada en el Diari Oficial de la Generalitat Valenciana de 20 d'agost, regula les seccions dels instituts d'Educació Secundària.
  
La Direcció Territorial de Cultura i Educació de València, amb informe del Consell Escolar Municipal, ha efectuat la proposta de creació d'una secció a l'Alcúdia de Crespins per a escolaritzar l'alumnat d'Educació Secundària Obligatòria.
  
L'Ajuntament de l'Alcúdia de Crespins, en sessió plenària celebrada el 7 de març de 2002, va acordar cedir a la Generalitat Valenciana una parcel·la de 5.705 metres quadrats, en el polígon 3, per a la construcció del centre de secundària. Fins a la finalització de les obres de l'edifici escolar el centre se situarà provisionalment a les antigues instal·lacions del Col·legi Públic La Sénia, en virtut del que establix la disposició addicional 17 de la Llei 1/1990, d'Ordenació General del Sistema Educatiu, segons la redacció de la Llei 13/1996, que faculta l'estat i les comunitats autònomes per a afectar, per necessitats d'escolarització, edificis escolars de propietat municipal en què es troben situats centres d'Educació Preescolar, Educació General Bàsica o Educació Especial dependents de les administracions educatives, per a impartir Educació Secundària o Formació Professional, això sense perjuí de la titularitat demanial de l'immoble.
  
En virtut d'això i fent ús de les competències que m'atorga l'article 35 de la Llei 5/1983, de Govern Valencià,
  
ORDENE
  
Primer
  
Es crea, dependent de l'Institut d'Educació Secundària Sivera Font de Canals, codi 23298880, el següent centre docent:
  
Província: València
  
Localitat: L'Alcúdia de Crespins
  
Denominació: Secció de l'Institut d'Educació Secundària Sivera Font
  
Codi: 54537091
  
Domicili: c/ Corts Valencianes, 4
  
Composició: 8 unitats d'Educació Secundària Obligatòria
  
Capacitat: 240 llocs escolars
  
Segon
  
1. El centre iniciarà les seues activitats en el curs acadèmic 2002/2003 i oferirà matrícula per a cursar Educació Secundària Obligatòria.
  
2. El centre impartirà els següents programes d'educació bilingüe: el Programa d'Ensenyança en Valencià (PEV) i el Programa d'Incorporació Progressiva (PIP).
  
Tercer
  
El director territorial de Cultura i Educació de València nomenarà l'equip directiu del centre, de conformitat amb el que establix l'Orde de 31 de juliol de 1998, de la Conselleria de Cultura Educació i Ciència, per la qual es regulen les seccions dels instituts d'Educació Secundària de la Comunitat Valenciana.
  
Quart
  
La Direcció General de Centres Docents determinarà i gestionarà els fons necessaris per a la posada en funcionament i manteniment del centre. Així mateix, el dotarà amb l'equipament i el material didàctic necessaris. A este efecte la Direcció Territorial de Cultura i Educació efectuarà la proposta oportuna i raonada.
  
Quint
  
La Direcció General d'Ordenació i Innovació Educativa i Política lingüística podrà modificar els programes d'educació bilingüe que s'implanten en esta orde.
  
DISPOSICIÓ ADDICIONAL
  
El que establix esta disposició s'inscriurà en el Registre de Centres Docents de la Generalitat Valenciana.
  
DISPOSICIONS FINALS
  
Primera
  
S'autoritzen les direccions generals de Personal, de Règim Econòmic i de Centres Docents perquè, en l'àmbit de les seues respectives competències, adopten les mesures necessàries per a l'aplicació i desenrotllament del que disposa la present orde.
  
Segona
  
La present orde entrarà en vigor el dia de la seua publicació en el Diari Oficial de la Generalitat Valenciana. No obstant això, els seus efectes s'entenen referits al dia 1 de juliol del 2002.
  
València, 22 d'agost de 2002
  
El conseller de Cultura i Educació,
  
MANUEL TARANCÓN FANDOS